《忘归洞》
宋代·胡志道

好山如故人，欣然见眉宇。又如梳晓鬟，红绿相媚妩。

况兹爱山者，握笔喜临赋。有岩巉然开，欲陟纵蹇步。

清游亦不恶，胜境得饱饫。扫石坐晚凉，浓翠湿冠屦。

好花续春迟，纷纷杂红雾。仙家在何许，恐入桃源误。

竟为弥日留，直待山月吐。谩寻流水归，不记来时路。

作者简介：胡志道，生平事迹不详（《宋诗纪事》卷三○列刘郛后）。今录诗十三首。